**Andrej Babiš** (s. 2. syyskuuta 1954 Bratislava) on tšekkiläinen poliitikko ja liikemies, joka toimi Tšekin pääministerinä 2017–2021 ja valtiovarainministerinä 2014–2017. Hän sijoittui toiseksi vuoden 2023 presidentinvaaleissa. 

Babiš on Forbesin mukaan Tšekin toiseksi rikkain ihminen noin 3,8 miljardilla dollarillaan. Hänen omaisuutensa on peräisin monialakonserni Agrofertistä, joka pyörittää noin kahtasataa yritystä maataloudesta mediaan. Babiš perusti oman ANO-puolueensa vuonna 2011 ja se pääsi Tšekin parlamenttiin vuonna 2013. Puolueen nimi on suomeksi "Kyllä." Babišia kohtaan on esitetty epäilyjä taloudellisista väärinkäytöksistä ja eturistiriidoista.

Poliittinen ura
---------------

### Valtiovarainministerinä

Babiš oli valtiovarainministerinä sosiaalidemokraattien Bohuslav Sobotkan hallituksessa 2014–2017. Keväällä 2017 Babišia syytettiin veronkierrosta ja muista talousepäselvyyksistä. Pääministeri Sobotka vaati hänen erottamistaan. Kesti kaksi viikkoa ennen kuin presidentti Miloš Zeman suostui tähän. Babiš vakuutti ettei ollut tehnyt mitään väärää ja Sobotkan ja sosiaalidemokraatien piti uhata presidenttiä perustuslaillisella oikeudella. Babišin seuraajaksi tuli samaa puoluetta edustava entinen Microsoftin johtaja Ivan Pilný.

Babišin kohtaamien rikostutkimusten sanotaan johtuneen hänen ANO-puolueensa kannatuksen noususta ja sosiaalidemokraattien putoavasta kannatuksesta. 
Vähän ennen vaaleja myös Slovakian korkein oikeus päätti tutkia uudellaan Babišin väitetyt yhteydet Tšekkoslovakian StB-turvallisuuspalveluun. Selvityksen mukaan Babis toimi StB:n agenttina ainakin vuodesta 1982 vuoteen 1985 ja oli avustanut salaista poliisia ainakin vuodesta 1980 liityttyään Tšekkoslovakian kommunistiseen puolueeseen.

### Pääministerikausi

Babišin johdolla ANO 2011 voitti selvällä enemmistöllä lokakuussa 2017 järjestetyt Tšekin parlamenttivaalit. ANO sai noin 30 prosenttia annetuista äänistä, kun toiseksi tullut Kansalaisdemokraattinen puolue (ODS) sai noin 11 prosenttia äänistä. Babišin vaalikampanjan teemoja olivat veronalennukset, EU-kriittisyys ja korruption kitkeminen. ANO-puolue on kuitenkin Babišin mukaan Eurooppa-myönteinen voima, joka haluaa olla aktiivinen EU:n politiikan muovaamisessa. Vaalien jälkeen hän sulki pois hallitusyhteistyön äärioikeiston ja kommunistien kanssa.

Vaalien jälkeen Babiš muodosti ANO:n ja muutamien sitoutumattomien ministerien vähemmistöhallituksen, joka vannoi virkavalansa 13. joulukuuta 2017. Tämän jälkeen hallituksella oli 30 päivää aikaa hankkia tarvittava enemmistö parlamentissa luottamusäänestystä varten. Babišin hallitus joutui eroamaan 17. tammikuuta 2018, kun maan parlamentti antoi sille epäluottamuslauseen syyttäen pääministeriä korruptiosta. Ainoastaan Babišin oman ANO-puolueen edustajat antoivat luottamusäänestyksessä tukensa hallitukselle.

Alkuvuodesta 2018 tapahtuneen eron jälkeen Babiš ja ANO jatkoivat yrityksiä saada hallitukselle tarvittava enemmistö parlamentissa. Lopulta heinäkuussa 2018 Tšekin parlamentti hyväksyi ANO:n ja sosiaalidemokraattien muodostaman vähemmistöhallituksen, jolla oli edustajainhuoneessa yhteensä 93 paikkaa 200:sta. Puolueiden tekemän sopimuksen mukaan opposition kommunistinen puolue ja sen 15 edustajaa antoivat myös tukensa Babišin hallitukselle. Muut oppositiopuolueet kritisoivat sopimusta, joka antoi ensi kertaa samettivallankumouksen jälkeen kommunisteille valtaa hallitustyöskentelyyn.

Babiš hävisi vuoden 2021 parlamenttivaalit niukasti Petr Fialan johtamalle SPOLU-vaaliliitolle.

### Presidentinvaaliehdokkuus

Babiš asettui ehdolle vuoden 2023 presidentinvaaleihin lokakuussa 2022. Neljä päivää ennen vaalien ensimmäistä kierrosta hänet vapautettiin syytteistä epäillyssä tukipetostapauksessa, jossa Babišin epäiltiin saaneen valheellisin perustein noin kaksi miljoonaa euroa Euroopan unionin pienyritysrahoitusta.

Babiš sijoittui vaalien ensimmäisellä kierroksella toiseksi 35%:n ääniosuudella. Toisella kierroksella hän hävisi politiikan ulkopuolelta tulleelle kenraali Petr Pavelille, joka sai 58% äänistä.

Liiketoiminta
-------------

Babiš aloitti liikemiesuransa markkinoimalla lannoitteita. Liiketoiminnasta kehittyi vähitellen Tšekin suurin maatalousyritysrypäs Agrofert. Siihen kuuluvat 200 yritystä vuokraavat suurta osaa Tšekkien viljelysmaasta. Babiš omistaa myös sanomalehtiä sekä Tšekin suurimman kaupallisen radiokanavan. Maaliskuussa 2015 Forbes-lehti arvioi Babišin omaisuuden arvoksi noin 2,5 miljardia Yhdysvaltain dollaria.

Yksityiselämä
-------------

Babiš on Tšekin ja Slovakian kaksoiskansalainen.

Lähteet
-------

1. 1 2  Robert Tait: Czech PM’s party loses election to liberal-conservative coalition *theguardian.com*. Viitattu 15.01.2023.
2. ↑  Montako ihmistä tarvitaan kaatamaan miljardööripääministeri? "Tšekin Donald Trump" pysyy sinnikkäästi vallassa mielenosoituksista huolimatta *Yle Uutiset*. Viitattu 1.4.2020.
3. 1 2  Robert Tait: Czech presidential election: Babiš likens rival to Putin after first-round defeat *theguardian.com*. Viitattu 15.01.2023.
4. ↑  Mortkowitz, Siegfried: Czech president fires finance minister, ending political crisis *politico.eu*.  24.5.2017. Politico. Viitattu 17.12.2017. (englanniksi)
5. ↑  Jyrkinen, Kari: Poliisitutkinta varjosti Tšekin vaalitaistelua  20.10.2017. Kansan Uutiset. Viitattu 17.12.2017.
6. ↑  Communist past returns to haunt embattled Czech PM  19.02.2018. The Guardian. Viitattu 18.06.2019.
7. ↑  Takkunen, Juho: Tšekin Trumpiksi nimetty Babis ei halua kommunisteja ja äärioikeistoa hallitukseen *yle.fi*.  22.10.2017. Yle Uutiset. Viitattu 17.12.2017.
8. ↑  Leppänen, Mikko: Populistimiljardöörin ANO-puolue voitti parlamenttivaalit Tšekissä *yle.fi*.  21.10.2017. Yle Uutiset. Viitattu 17.12.2017.
9. ↑  Velinger, Jan: New Czech Government, headed by Andrej Babiš, sworn in at Prague Castle *radio.cz*.  13.12.2017. Czech Radio. Viitattu 17.12.2017. (englanniksi)
10. ↑  Kähkönen, Virve: Tšekin hallitus hävisi luottamus­äänestyksen ja erosi – parlamentti vienee syyte­suojan korruptiosta epäillyltä pää­ministeriltä *Helsingin Sanomat*.  17.1.2018. Viitattu 18.1.2018.
11. ↑  Vodstrcilova, Petra & Lopatka, Jan: Czech PM Babis wins cabinet's backing, ends nine-month struggle to form majority *Reuters*.  11.7.2018. Viitattu 22.9.2019. (englanniksi)
12. ↑  Rober Tait: Czech presidential candidate Andrej Babiš acquitted of fraud *theguardian.com*. Viitattu 20.1.2022.
13. ↑  Entinen Nato-kenraali Petr Pavel nousee Tšekin uudeksi presidentiksi – kehui aiemmin Suomen puolustusvoimia brittiläiselle tv-kanavalle *Yle Uutiset*.  29.1.2023. Viitattu 29.1.2023.
14. ↑  Andrej Babis on Forbes Lists *forbes.com*. Forbes. Viitattu 7.3.2015. (englanniksi)
15. ↑  Babiš - nový magnát č. 1 *iDNES.cz*.  19.12.2001. Viitattu 29.1.2023. (tšekiksi)
16. ↑  Babiš vládne i slovenským boháčům. Díky dvojímu občanství *Lidovky.cz*.  4.11.2014. Viitattu 29.1.2023. (tšekiksi)

Aiheesta muualla
----------------

* Kuvia tai muita tiedostoja aiheesta **Andrej Babiš** Wikimedia Commonsissa

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Tšekin pääministerit |
| --- |
|  |
| Böömin ja Määrin protektoraatti (1939–1945) | 
* Beran
* Eliáš
* Krejčí
* Bienert

 | Tšekin hallituksen vaakuna |
|  |
| Sosialistinen tasavalta (1969–1990) | 
* Rázl
* Kempný
* Korčák
* Adamec
* Pitra

 |
|  |
| Liittotasavalta (1990–1992) | 
* Pithart

 |
|  |
| Tasavalta (1993–) | 
* Klaus
* Tošovský
* Zeman
* Špidla
* Gross
* Paroubek
* Topolánek
* Fischer
* Nečas
* Rusnok
* Sobotka
* Babiš
* Fiala

 |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Tšekki
* Puola

 |
|  |
| Muut | 
* IdRef

 |

 |